**ELŐTERJESZTÉSEK**

**Ócsa Város Önkormányzata**

**Képviselő-testület**

**2013. július 11.**

napján tartandó üléséhez

1. **Előterjesztés**

a Képviselő-testület 2013. július 11. napi ülésére

**Tárgy:** *Javaslat Hulladékgazdálkodási Önkormányzati Társulás létrehozásának elhatározásáról*

**Előterjesztő: Bukodi Károly polgármester.**

***Tisztelt Képviselő-testület!***

2013. évben a hulladékgazdálkodási feladatok ellátása tekintetében a teljes hulladékgazdálkodási rendszer átstruktúrálását eredményező jogszabályváltozások léptek (így pl.: hulladékról szóló 2012. évi CLXXXV. törvény – továbbiakban Ht. -, a hulladékgazdálkodási közszolgáltatási tevékenység minősítéséről szóló 2013. évi CXXV. törvény), és lépnek hatályba, melyek a hulladékgazdálkodási közszolgáltatás ellátásának feltételeit is jelentősen módosították, módosítják. Ezek a szabályozások szükségessé teszik az önkormányzatok számára, hogy az önkormányzatok által kötelezően ellátandó hulladékgazdálkodási feladatok biztosításához, költségeinek csökkentéséhez, a közszolgáltatás ellátásának gazdaságosabbá tételéhez kapcsolódó lehetőségeiket felmérjék és a szükséges lépéseket megtegyék.

A jogszabályi rendelkezések alapján célszerű és javasolt az önkormányzatok számára Magyarország Alaptörvénye 32. cikk (1) bekezdés k) pontjában valamint Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 87. §-ában meghatározott társulási jog alapján önálló jogi személyiséggel rendelkező önkormányzati társulást létrehozni, a tagönkormányzatoknak a Mötv 13§ (1) bekezdésének 19. pontjában foglaltak szerinti kötelező hulladékgazdálkodási feladatai ellátásának biztosítása, továbbá hatékony, térségi szintű hulladékgazdálkodási rendszer fenntartása és fejlesztése, valamint e célkitűzések alapján igénybe vehető Európai Uniós és hazai támogatások elérése, igénybevétele illetve a szükséges jogi és pénzügyi előfeltételek megteremtése érdekében. Ezt kiemelten a keresztfinanszírozás elve teszi szükségessé, amelynek jelenleg ismert értelmezése szerint egy közszolgáltató a közszolgáltatási díj meghatározásánál a szállítás költségeit csak akkor veheti úgy figyelembe, hogy az adott térségben több település tekintetében is ellát közszolgáltatási tevékenységet, ezért a gyűjtés-szállítás díját nem településenként külön veszi figyelembe, hanem ún. gyűjtőjáratos megoldásban, ha ezen települések tekintetében egy közszolgáltatási szerződéssel rendelkezik, ha a települések külön közszolgáltatási szerződést kötnek ugyanazon közszolgáltatóval, akkor csak az adott település tekintetében a közszolgáltatás ellátásával kapcsolatos költségeket kell figyelembe venni, azaz mintha külön el kellene mennie és elszállítania az adott település hulladékát, és nem veheti figyelembe, hogy esetleg útközben más település hulladékát is el tudná szállítani.

A fentiekre tekintettel a hulladékgazdálkodási társulás elsődleges célja a kötelező hulladékgazdálkodási önkormányzati feladatok ellátásának jogszabályoknak megfelelő hosszú távú és költséghatékony biztosítása. Mindezek mellett a társulás szervezeti keretei között egységes, dinamikus és célirányos döntéshozatal, irányítás és ellenőrzés válhat lehetségessé.

Délegyháza Község Önkormányzata, és Taksony Község Önkormányzata már kifejezte abbéli szándékát, hogy az önkormányzatok részéről kötelezően ellátandó hulladékgazdálkodási feladatok ellátásának megszervezése érdekében a Társulás létrehozását támogatja, továbbá Alsónémedi Község Önkormányzata, valamint Felsőpakony Község Önkormányzata is jelezte csatlakozási szándékát ezen formálódó Társulás tekintetében.

A Társulás jellegére, feltételeire, felépítésére vonatkozó előzetes koncepciót a jelen előterjesztés mellékletét képező társulási alapító okirat tervezete tartalmazza, mely azonban még nem került véglegesítésre.

A Társulási forma továbbá biztosítja a térségi szintű közszolgáltatás ellátását, annak kiépítését, fejlesztését, amely az új hulladékgazdálkodási elvekben szereplő kötelezettség is egyben, és amely lehetőséget biztosít arra, hogy állami, esetleg uniós támogatások keretében kerülhessen sor a hulladékgazdálkodási rendszer megvalósítására.

1. **számú döntési javaslat**

**Tárgy:** *Határozat Hulladékgazdálkodási Önkormányzati Társulás létrehozásának elhatározásáról*

Ócsa Város Önkormányzata Képviselő-testülete a „*Javaslat Hulladékgazdálkodási Önkormányzati Társulás létrehozásának elhatározásáról”* című előterjesztést megtárgyalta és az alábbi határozatot hozta:

1. Ócsa Város Önkormányzata Képviselő-testülete úgy dönt, hogy a Magyarország helyi önkormányzatairól szóló 2011. évi CLXXXIX. törvény 87. §-ában meghatározott társulási jog alapján az önálló jogi személyiséggel rendelkező önkormányzati társulás létrehozásával egyetért, a formálódó Hulladékgazdálkodási Önkormányzati Társulásban társult tagként részt kíván venni. A létrehozni kívánt Társulás célja és feladata a tagönkormányzatoknak a Mötv 13§ (1) bekezdésének 19. pontjában foglaltak szerinti kötelező hulladékgazdálkodási feladatai ellátásának biztosítása, továbbá hatékony, térségi szintű hulladékgazdálkodási rendszer kiépítése, fenntartása és fejlesztése, valamint e célkitűzések alapján igénybe vehető Európai Uniós és hazai támogatások elérése, igénybevétele érdekében a szükséges jogi és pénzügyi előfeltételek megteremtése.
2. Ócsa Város Önkormányzata Képviselő-testülete felhatalmazza Bukodi Károly Polgármestert, hogy a Társulás létrehozásával kapcsolatos előkészítő feladatokat megtegye, az alapító okirat rendelkezéseivel kapcsolatos valamint a tagként szintén belépni kívánó önkormányzatokkal történő tárgyalásokat lefolytassa.

**Felelős:** Polgármester

**Végrehajtásért felelős:** Jegyző

**Határidő: 2013. július 25.**

*Melléklet: Az önkormányzati társulás Alapító okiratának tervezete*

1. **Előterjesztés**

a Képviselő-testület 2013. július 11. napi ülésére

**Tárgy:** *Elvi döntés a formálódó Hulladékgazdálkodási Önkormányzati Társulás KEOP-1.1.1/C/13 számú pályázaton történő részvételéről*

**Előterjesztő: Bukodi Károly polgármester.**

***Tisztelt Képviselő-testület!***

2013. június 21. napján kihirdetésre került a KEOP-1.1.1/C/13-as számú „Települési szilárdhulladék-gazdálkodási rendszerek eszközparkjának fejlesztése, informatikai korszerűsítése” című pályázat.

A pályázaton történő részvételt célszerűnek és indokoltnak tartom, tekintettel arra, hogy a pályázat alapvető célja az új hulladékgazdálkodási jogszabályi környezet miatt felmerülő hulladékgazdálkodási rendszer kiépítésének, fejlesztésének támogatása, mely jelenleg szinte az ország összes önkormányzatát kisebb-nagyobb mértékben érinti, az eddigi hulladékgazdálkodási rendszerek jellegétől függően eltérő kötelezettségeket róva az egyes önkormányzatokra, térségekre.

A pályázat alapvető célja és főbb háttér-információi:

*„A Környezet és Energia Operatív Program hulladékgazdálkodási beavatkozási logikája alapján, összhangban a hatályos jogszabályok előírásaival és a lakosság egészségvédelme érdekében az országban mindenütt közel azonos színvonalú, de a helyi adottságoknak megfelelően, technológiájában differenciált hulladékgazdálkodási feltételeket kell létrehozni.*

*A korszerű, logisztikai alapon szervezett, a szelektív hulladékkezelésre alapozott hulladékgazdálkodási rendszereken keresztül lehetséges a hulladékgazdálkodási prioritások érvényre juttatása (megelőzés, hasznosítás, környezetkímélő ártalmatlanítás).*

*A lakosság egészségvédelme érdekében, az Európai Uniós, továbbá a hazai jogszabályi követelmények kielégítése céljából az elmúlt években számos hulladékgazdálkodási rendszer továbbfejlesztése, bővítése megtörtént, illetve folyamatban van (részben ISPA/KA, részben KEOP forrásból). A hatékony, térségi szintű hulladékgazdálkodási rendszerek kialakításával biztosítani lehet az uniós előírások által meghatározott országos célkitűzések elérését.*

*A konstrukció keretében a hulladék lerakástól történő eltérítéséhez szükséges eszközök támogathatóak. A konstrukció a települési szilárdhulladék-gazdálkodási rendszerek eszközparkjának fejlesztése és informatikai korszerűsítése révén hozzájárul a hazai hulladékgazdálkodás jogszabályi hátterének átalakításával, kiemelten a hulladékról szóló 2012. évi CLXXXV. törvény (Ht.) hatályba lépésével jelentkező új feladatok, kötelezettségek teljesítéséhez. A konstrukció egyik célja a piaci viszonyok átrendeződéséből, a közszolgáltatási rendszerek átalakulásából adódó kieső szállítási és kezelő kapacitások helyettesítése a szolgáltatás fenntarthatóságának érdekében. A lerakási járulék bevezetésével a környezetvédelmi szempontokon túlmenően gazdaságilag is indokolttá válik a hulladék lerakás előtti kezelése, és ezzel a lerakott hulladék mennyiségének csökkentése.„*

A pályázat benyújtására a kiírás felfüggesztéséig folyamatosan lehetőség van, a pályázatok benyújtásának első napja: 2013. július 22. Az egy pályázatnál elnyerhető összeg 100 millió forint – 3 milliárd forint között lehetséges, a pályázati keret 18,3 milliárd forint.

A 260 millió Ft vagy annál nagyobb összköltségű projekteknél az elszámolható kiadás meghatározása a kötelezően alkalmazandó költség-haszon elemzés útmutató szerint elkészített és értékelésre benyújtott költség-haszon elemzés által megállapított finanszírozási hiányból származtatott összeg alapján történik. A projekt-megvalósítás esetében a támogatás aránya (az elszámolható kiadásra vonatkozóan): maximum 100% lehet, de a támogatás összege nem haladhatja meg a támogatási korlátot: a pályázati felhívásban szereplő elszámolható költségek 95%-át.

A projekt megvalósításának határideje: 2015. június 30., pénzügyi zárása 2015. december 31.

Amennyiben az Önkormányzat Tisztelt Képviselő-testülete a Társulásban, illetve a pályázaton történő részvételről dönt, úgy várhatóan 2013. júliusában a Társulás tagjainak, a beadandó pályázati dokumentáció részletes paramétereinek ismeretében rendkívüli ülés keretében kell majd döntést hozni a tényleges önerő rendelkezésre bocsátásáról, a pályázat konkrét tartalmának elfogadásáról, illetőleg a pályázaton részt vevő önálló jogi személyiségű társulás létrehozásáról.

*Melléklet: PÁLYÁZATI FELHÍVÁS a Környezet és Energia Operatív Program KEOP-1.1.1/C/13 Települési szilárdhulladék-gazdálkodási rendszerek eszközparkjának fejlesztése, informatikai korszerűsítése című konstrukcióhoz.*

1. **számú döntési javaslat**

**Tárgy:** *Elvi döntés a Hulladékgazdálkodási Önkormányzati Társulás KEOP-1.1.1/C/13 számú pályázaton történő részvételéről*

Ócsa Város Önkormányzata Képviselő-testülete a „*Elvi döntés a Hulladékgazdálkodási Önkormányzati Társulás KEOP-1.1.1/C/13 számú pályázaton történő részvételéről”* című előterjesztést megtárgyalta és az alábbi határozatot hozta:

1. Ócsa Város Önkormányzata Képviselő-testülete úgy dönt, hogy elviekben hozzájárul ahhoz, hogy a formálódó Hulladékgazdálkodási Önkormányzati Társulás keretében részt vegyen a *Környezet és Energia Operatív Program KEOP-1.1.1/C/13 Települési szilárdhulladék-gazdálkodási rendszerek eszközparkjának fejlesztése, informatikai korszerűsítése* tárgyú pályázaton.
2. Ócsa Város Önkormányzata Képviselő-testülete felhatalmazza Bukodi Károly Polgármestert, hogy az előkészítéssel kapcsolatos feladatokat irányítsa, a pályázati részvételt készítse elő.

**Felelős:** Polgármester

**Végrehajtásért felelős:**

**Határidő: 2013. július 25.**

Melléklet: *PÁLYÁZATI FELHÍVÁS a Környezet és Energia Operatív Program KEOP-1.1.1/C/13 Települési szilárdhulladék-gazdálkodási rendszerek eszközparkjának fejlesztése, informatikai korszerűsítése* című konstrukcióhoz.